## Zakon o prestanku rada sudova udruženog rada

### NN 53/1990 (14.12.1990.), Zakon o prestanku rada sudova udruženog rada

# SABOR REPUBLIKE HRVATSKE

Na temelju člana 389. Ustava Republike Hrvatske, donosim

## UKAZ

### o proglašenju Zakona o prestanku rada sudova udruženog rada

Proglašava se Zakon o prestanku rada sudova udruženog rada koji je Sabor
Republike Hrvatske donio na sjednici Vijeća općina 6. prosinca 1990. i
na sjednici Društveno-političkog vijeća 7. prosinca 1990.

Klasa: 011-01/90-02/49

Urbroj : 71-90-1

Zagreb, 10. prosinca 1990.

Predsjednik Republike Hrvatske

**dr. Franjo Tudman, v. r.**

---

## ZAKON

### o prestanku rada sudova udruženog rada

Članak 1.

Sud udruženog rada Hrvatske i osnovni sudovi udruženog rada u Bjelovaru,
Gospiću, Karlovcu, Osijeku, Rijeci, Sisku, Splitu, Varaždinu i Zagrebu
prestaju radom 31. prosinca 1990.

Članak 2.

Predmete zaprimljene do roka iz članka 1. ovoga zakona sudovi udruženog
rada predat će odgovarajućim redovnim sudovima i to: - općinskim sudovima
prvostepene predmete u kojima je stvarna nadležnost utvrđena prema odredbi
člana 23. Zakona o sudovima udruženog rada, člana 88. Zakona o stambenim
odnosima i članova 37. i 83. Zakona o zdravstvenoj zaštiti i zdravstvenom
osiguranju, - okružnim privrednim sudovima prvostepene predmete u kojima
je stvarna nadležnost utvrđena prema odredbi članova 22, 24. i 25. Zakona
o sudovima udruženog rada, - okružnim sudovima drugostepene predmete i
prijedloge za ponavljanje postupka u predmetima iz člana 23. Zakona o sudovima
udruženog rada, člana 88. Zakona o stambenim odnosima i članova 37. i 83.
Zakona o zdravstvenoj zaštiti i zdravstvenom osiguranju, - Privrednom sudu
Hrvatske predmete iz člana 26. stava 1. alineje 1. i alineje2. koji se
odnose na predmete iz članova 22, 24. i 25. Zakona o sudovima udruženog
rada.

U nedovršenim predmetima u kojima nije donijeta prvostepena odnosno
drugostepena odluka postupak će se nastaviti prema propisima koji se primjenjuju
pred redovnim sudovima. U pravomoćno dovršenim predmetima, pred sudovima
udruženog rada, do 31. prosinca 1990. dozvoljena su samo ona pravna sredstva
koja su bila dozvoljena u vrijeme vođenja postupka pred sudovima udruženog
rada.

U predmetima iz dosadašnje nadležnosti sudova udruženog rada, u kojima
bude postupak pokrenut nakon 31. prosinca 1990. stvarna nadležnost određuje
se prema odredbi stavka 1. ovoga članka.

Članak 3.

Nekretnine i sredstva rada kao i sva prava i obveze u vezi s tim nekretninama
i sredstvima Suda udruženog rada Hrvatske i osnovnih sudova udruženog rada
prenose se na Republiku Hrvatsku.

Prenesene nekretnine i sredstva rada koristit će se za smještaj i opremu
pravosudnih organa.

Na preuzimanje nekretnina i sredstava rada kao i svih prava i obveza
na njima shodno se primjenjuje Zakon o načinu raspodjele imovine i o statusu
radnika regionalnih zajednica općina ("Narodne novine", br. 19/90).

Članak 4.

Suci sudova udruženog rada smatraju se razriješenim danom prestanka
rada suda.

Članak 5.

Suci sa svojstvom radnika u sudu kojima je prestala funkcija zbog prestanka
rada suda, imaju sva prava propisana članom 82. i 83. Zakona o redovnim
sudovima za suce redovnih sudova.

Članak 6.

Ostalim radnicima u sudovima udruženog rada prestaje radni odnos 31.
prosinca 1990.

Radnike iz stavka 1. ovoga članka preuzet će 1. siječnja 1991. Ministarstvo
pravosuđa i uprave.

Preuzeti radnici iz stavka 2. ovoga članka rasporedit će se bez natječaja
u pravosudne organe.

Na radnike iz stavka 1. ovoga članka koji ne budu raspoređeni shodno
se primjenjuju odredbe članka 381. i 383. Zakona o upravi.

Članak 7.

Zakon o sudovima udruženog rada ("Narodne novine", br. 26/76,
31/77, 25/80, 27/87, 27/88, 33/88 - prečišćeni tekst) prestaje važiti 31.
prosinca 1990.

Članak 8.

Ovaj zakon stupa na snagu osmoga dana nakon objave u "Narodnim
novinama".

Klasa : 711-03/90-07-03

Zagreb, 7. prosinca 1990.

SABOR REPUBLIKE HRVATSKE

Predsjednik Vijeća općina

**Slavko Degoricija, v. r.**

Predsjednik Društveno-političkog vijeća

**Ivan Vekić, v. r.**

Predsjednik Sabora

**dr. Žarko Domljan, v.r.**

Zakon, NN 53/1990-990